b'\n_START_ARTICLE_\nAugustavo kanalas\n_START_SECTION_\nIstorija\n_START_PARAGRAPH_\nKanalas \xc4\xafrengtas XIX a. Jo statyb\xc4\x85 l\xc4\x97m\xc4\x97 tai, kad Pr\xc5\xabsija, kontroliavusi tuometin\xc4\x97s Lenkijos ir Lietuvos pakrantes \xc4\x97m\xc4\x97 didelius tranzitinius mokes\xc4\x8dius. 1823\xc2\xa0m. Pr\xc5\xabsija \xc4\xafved\xc4\x97 did\xc5\xbeiulius tranzitinius mokes\xc4\x8dius (rugi\xc5\xb3 ir mie\xc5\xbei\xc5\xb3 transportavimo mokes\xc4\x8diai i\xc5\xa1augo \xc5\xa1e\xc5\xa1is kartus, avi\xc5\xbe\xc5\xb3 trylika kart\xc5\xb3). Tod\xc4\x97l Rusijos imperijos ir jai pavald\xc5\xbeios Lenkijos pareig\xc5\xabnai nusprend\xc4\x97, kad labiau verta sujungti Nemuno ir Vyslos baseinus ir vykdyti prekyb\xc4\x85 per Latvijos uostus (Ventos \xc5\xbeiotyse \xc4\xafsik\xc5\xabrus\xc4\xaf Ventspil\xc4\xaf). Lenkijos Kongreso karalyst\xc4\x97s i\xc5\xbedininkas Ksaveras Druckis-Liubeckis dav\xc4\x97 leidim\xc4\x85 prad\xc4\x97ti kanalo statybas. Kanalo projekt\xc4\x85 1824\xc2\xa0m. suk\xc5\xabr\xc4\x97 Ignotas Prandzinckis (Ignacy Pr\xc4\x85dzy\xc5\x84ski). Kanalo statyba prasid\xc4\x97jo 1825\xc2\xa0m., kuriai i\xc5\xa1 prad\xc5\xbei\xc5\xb3 vadovavo pats projekto autorius, ta\xc4\x8diau nuo 1826\xc2\xa0m. statybai prad\xc4\x97jo vadovauti Jean-Baptiste Mallet de Grandville (Jan Chrzciciel de Grandville Malletski) ir Jonas Paulius Lelevelis (Jan Pawe\xc5\x82 Lelewel) iki 1830\xc2\xa0m. Darbai buvo sustabdyti po 1831\xc2\xa0m. sukilimo. Po sukilimo kanalo statyba sustojo ir 1833\xe2\x80\x931839\xc2\xa0m. buvo padaryti tik keli papildomi darbai, kuriems vadovavo Teodoras Urbanskis (Teodor Urba\xc5\x84ski). Taip pat prie kanalo statybos prisid\xc4\x97jo \xc5\xa1ie in\xc5\xbeinieriai: Jurgis Arnoldas (Jerzy Arnold), Tadas Edvardas Bielinskis (Tadeusz Edward Bieli\xc5\x84ski), Mykolas Horainas (Micha\xc5\x82 Horain), Vojciechas Kor\xc4\x8dakovskis (Wojciech Korczakowski), Jonas Paulius Lelevelis (Jan Pawe\xc5\x82 Lelewel), Feliksas Panceris (Feliks Pancer) ir Augustas \xc5\xa0ulcas (August Szulc). Nors Augustavo kanalas buvo pastatytas (atidarytas 1839\xc2\xa0m.), bet d\xc4\x97l Lenkijos sukilim\xc5\xb3 Nemuno ir Ventos baseinus tur\xc4\x97j\xc4\x99s sujungti Ventos-Dubysos kanalas statyti nebaigtas. V\xc4\x97liau Lenkijai visai atsijungus nuo Rusijos bei prad\xc4\x97jus vystytis gele\xc5\xbeinkeli\xc5\xb3 tinklui kanalo laivybin\xc4\x97 reik\xc5\xa1m\xc4\x97 sumenko. Pagal 1920\xc2\xa0m. liepos 12 d. Lietuvos ir Taryb\xc5\xb3 Rusijos taikos sutart\xc4\xaf kanalas buvo priskirtas Lietuvos Respublikai. Dabar kanalas naudojamas turistin\xc4\x97ms reikm\xc4\x97ms.'